b'\n_START_ARTICLE_\nSkokovi u vodu\n_START_PARAGRAPH_\nSkokovi u vodu su natjecateljski sport u kojem je cilj skaka\xc4\x8da \xc5\xa1to efektnije, uz prezentaciju akrobatskih gimnasti\xc4\x8dkih elemenata tijekom skoka, sko\xc4\x8diti u vodu s povi\xc5\xa1enog mjesta. Skokovi u vodu su standardni olimpijski sport iako se \xc4\x8desto izvode i kao rekreacijska zabava na prirodnim ili umjetnim kupali\xc5\xa1tima.\n_START_SECTION_\nPravila natjecanja\n_START_PARAGRAPH_\nNatjecatelji izvede unaprijed dogovoreni broj skokova, kod mu\xc5\xa1kih izme\xc4\x91u 6 i 11, dok kod djevojaka izme\xc4\x91u 5 i 10 skokova. Skaka\xc4\x8d unaprijed mora prijaviti vrstu skoka koji \xc4\x87e izvesti, a svaki skok ima unaprijed odre\xc4\x91en faktor te\xc5\xbeine. Taj se faktor odre\xc4\x91uje na osnovu te\xc5\xbeine i broja elemenata koji se izvode, primjerice vrsta po\xc4\x8detnog stava, broj okreta i vijaka, na\xc4\x8din ulaska u vodu, itd. Skokove ocjenjuju suci na sljede\xc4\x87i na\xc4\x8din: za svaku fazu skoka sudac ima na raspolaganju po tri boda (odraz, let, ulazak u vodu) te jo\xc5\xa1 jedan dodatni bod za ukupni dojam i korekciju. Tada se taj zbroj mno\xc5\xbei s faktorom te\xc5\xbeine skoka. Rezulati za sve skokove se zbrajaju, i pobjednik je onaj skaka\xc4\x8d ili skaka\xc4\x8dica koji ima najve\xc4\x87i kona\xc4\x8dni zbroj._NEWLINE_Natjecanje se izvodi na strogo propisanim skakali\xc5\xa1tima, na kojima mora biti, osim odgovaraju\xc4\x87eg tornja, i bazen propisanih dimenzija, od kojih je posebno va\xc5\xbena dubina vode.\n_START_SECTION_\nSlobodni skokovi\n_START_PARAGRAPH_\nOsim stroge olimpijske forme skokova u vodu skokovi se izvode na gotovo svim prirodnim i umjetnim kupali\xc5\xa1tima kao vid zabave. Posebno su atraktivni skokovi s visokih, naj\xc4\x8de\xc5\xa1\xc4\x87e na moru, stijena i litica. Postoje i natjecanja u skokovima u vodu s stijena i platformi od preko 20 metara!_NEWLINE_Va\xc5\xbeno je re\xc4\x87i da su skokovi u vodu, posebno s ve\xc4\x87ih visina, relativno opasna aktivnost i preporu\xc4\x8dljivo je da ih izvode samo spremni i iskusni skaka\xc4\x8di. Potencijalna opasnost od krivog ulaska u vodu mo\xc5\xbee dovesti do ozbiljnih, pa \xc4\x8dak i fatalnih ozljeda. Udarac u vodu prilikom skoka s ve\xc4\x87e visine skaka\xc4\x8da mo\xc5\xbee ozlijediti ali i o\xc5\xa1amutiti te prijeti opasnost od utapljanja. Tako\xc4\x91er je opasno skakati na nepoznatom terenu, gdje nije provjerena dubina vode, gdje nije osiguran dovoljan prostor u vodi za skok, itd.'